Jesper Petersen (S), 2026-01-06:
Helt uden at involvere Vorherre er der også fra mig nogle bemærkninger til beslutningsforslaget her, hvor jeg dog godt vil starte med et kort tilbageblik.
Ministeren var inde på noget af det, men vi skal jo kun tilbage til 2022, før vi talte om massive stigninger i gaspriserne som følge af Ruslands invasion af Ukraine.
Vi talte om risici for at mangle gas.
Status på gaslagrene var nyhedsstof.
Der blev importeret alt for meget gas fra Rusland, og Europa var afhængig af russisk forsyning.
Siden er det jo gået stærkt, bl.a. som følge af gode politiske beslutninger i Folketinget og en stor indsats lokalt med at udbrede fjernvarme.
Siden 2022 er 100.000 private gaskunder konverteret væk fra gas som opvarmningskilde.
Der er fint med gas til rådighed i Danmark, priserne er faldet, og vi skal ikke frygte for forsyningen.
I øjeblikket skønnes det, at antallet af husholdninger, der opvarmes med gas, vil falde yderligere fra ca. 350.000 til ca. 120.000 private husholdninger i 2035.
Samtidig bliver gasforsyningen mere og mere grøn i kraft af stigende produktion af biogas.
I dag er det ca. 40 pct. af Danmarks gasforsyning, der stammer derfra.
Jeg synes, det er en rigtig positiv udvikling og noget, vi skal glæde os over som samfund og her i Folketinget, altså at situationen heldigvis er sådan nu og så meget bedre i forhold til for 4 år siden, og at så mange faktisk er konverteret fra gassen og mange flere er i et fjernvarmeselskab nu.
Omstillingen væk fra gas og ikke mindst udnyttelsen af grøn strøm til varmeforsyning via store varmepumper i fjernvarmen eller varmepumper i husstande er med til at mindske Danmarks belastning af klimaet.
Samtidig har det bidraget til at mindske efterspørgslen efter gas i en tid, hvor der er blevet og stadig bliver importeret russisk gas til Europa – ikke længere til Danmark, men til andre lande.
Vi skal videre ad den vej.
Socialdemokratiet ønsker en fortsat udbygning af fjernvarmen, hvor det er den bedste løsning, og vi håber, at den støtte til individuelle varmepumper, regeringen har sat af på årets finanslov, indgået sammen med De Konservative, vil blive omsat af mange husstande til at få en varmepumpe, hvor det er den bedste løsning.
Gasressourcerne er knappe og vigtige, og som samfund giver det mening at minimere brugen af den, hvor vi har gode alternativer.
Mens den del af industrien, der fortsat skal bruge gas til deres produktion, kan bruge gassen.
Samtidig kan vi eksportere gas til andre europæiske lande, der også skal fri af russisk gas.
Med Danmarks EU-kommissær i spidsen er det jo heldigvis besluttet simpelt hen at lukke for hanerne til de russiske rør senest i november næste år.
Det er også et spørgsmål til udregninger og overvejelser ved køkkenbordet.
Udskiftningen af gasfyr med varmepumpe eller tilkobling til fjernvarme vil for den enkelte husstand typisk være en stor udskrivning.
På den anden side lurer til gengæld også en forventning om generelt højere gaspriser.
Det kunne der godt være mere information om til borgerne.
Den aftale og den måde at gøre det på vil vi respektere.
Skal der være områder, der ikke længere forsynes med gas, skal det tænkes grundigt igennem og ske med involvering af Evida som distributionsselskab og med rimelige varsler.
Noget af det ligger jo faktisk også i den kommende lovgivning, som ministeren fortalte om her i sit indlæg.
Så jeg vil glæde mig til grundigt og ordentligt at sidde om bordet, også med Enhedslistens ordfører, og drøfte vejen videre frem og opfølgningen på den aftale, vi har indgået.
Så Socialdemokratiet kan ikke stemme for forslaget her.
Og jeg skal bringe den hilsen fra Moderaternes ordfører, Henrik Frandsen, der ikke kan være til stede i dag, at også Moderaterne vil stemme imod beslutningsforslaget.
Tak for ordet.